Folketing
2010-05-12

Jeg må sige til klima- og energiministeren, at ansøgningen fra Thisted kraft-varme-værk blev indgivet den 12. december 2008. Den blev indgivet, fordi man var i gang med at kigge på, hvordan man kunne lave en varmeplan for Thy og Mors. Derfor har jeg nu flere gange rejst spørgsmålet om, hvornår jeg kunne forvente et svar. Nu skete der jo det, at vi fik et ministerskifte, og derfor blev det ikke til, at vi kunne lave en egentlig virkelig kritisk gennemgang af de her forhold på det tidspunkt, for ministeren havde jo sin tale, som var skrevet til den forrige minister. Jeg må jo sige, at jeg ville få røde ører, hvis det var mig, der som minister sad og skulle affinde mig med, at der endnu ikke var svar på en ansøgning fra den 12. december 2008. Jeg forstår godt, hvorfor Danmark er i den situation, som Danmark er i i øjeblikket, hvor man ikke har gang i noget inden for byggeriet og ikke virkelig har fået sat udviklingen på dagsordenen, når man kan blive udsat for den her syltning. Synes ministeren virkelig, at det er en rimelig måde at gribe de her ting an på?